Πιοτρ Βουοντάρτσικ

Ο **Πιοτρ Βουοντάρτσικ** (πολωνικά: *Piotr Włodarczyk*, γενν. 4 Μαΐου 1977, Βάουμπζιχ), γνωστός στην Ελλάδα ως **Βλόνταρτσικ**, είναι Πολωνός βετεράνος ποδοσφαιριστής ο οποίος αγωνίζονταν ως κεντρικός επιθετικός. Υπήρξε διεθνής με την Εθνική Πολωνίας, αγωνιζόμενος σε 4 αγώνες και σκοράροντας 2 φορές μεταξύ 1999 και 2004.

## Σταδιοδρομία σε συλλόγους
Ο Βουοντάρτσικ ξεκίνησε την ενασχόλησή του με το ποδόσφαιρο στην ακαδημία της Ζαγκουέμπιε Βάουμπζιχ. Το 1993, ξεκίνησε την επαγγελματική του καριέρα στην ΚΠ Βάουμπζιχ, με την οποία αγωνίστηκε στη Β’ (1993/94 και το πρώτο εξάμηνο της σεζόν 1996/97) και Γ’ κατηγορία (1994-96). Διακρίθηκε ιδιαιτέρως για τις καλές θέσεις που έπαιρνε στην αντίπαλη περιοχή καθώς και την εκτελεστική του δεινότητα.

Τον Ιανουάριο του 1997 μεταγράφηκε στην Λέγκια Βαρσοβίας και κατά την πρώτη του χρονιά στην ομάδα της Βαρσοβίας κατέγραψε 11 συμμετοχές και 1 γκολ στο πρωτάθλημα, και παράλληλα στέφθηκε Κυπελλούχος Πολωνίας.

Τον Ιανουάριο του 1998 παραχωρήθηκε ως δανεικός για ένα εξάμηνο στην Ρουχ Χόζουφ, όπου σημείωσε 6 γκολ σε 24 αγώνες, για να επιστρέψει στη Λέγκια τον Ιούνιο του ιδίου έτους.

Τη σεζόν 1998/99, πήρε κάποιες νέες ευκαιρίες (15 συμμετοχές, 0 γκολ) αλλά λόγω της επιθετικής δυστοκίας του παραχωρήθηκε τον Ιανουάριο του 1999 και πάλι στη Ρουχ Χόζουφ, όπου ξαναβρήκε την επαφή του με τα δίκτυα (15 συμμετοχές και 6 τέρματα). Παρέμεινε παίκτης της Ρουχ και τη σεζόν 1999/00, διάγοντας της παραγωγικότερη σεζόν της μέχρι τότε καριέρας του (26 αγώνες και 11 γκολ).

Τον Ιούνιο του 2000 μεταγράφηκε στην Σλονσκ Βρότσουαφ, με τη φανέλα της οποίας αγωνίστηκε για ενάμιση χρόνο και κατέγραψε 34 αγώνες και 10 γκολ. Μάλιστα, μετά από τις πολύ καλές σεζόν στην Σλονσκ, πήρε μεταγραφή στη γαλλική ΑΖ Οσέρ, χωρίς όμως να κάνει αισθητή την παρουσία του (7 συμμετοχές, 0 γκολ).

Το καλοκαίρι του 2002 επέστρεψε στη χώρα του και αγωνίστηκε με την φανέλα της Βίντζεφ Λοτζ (41 συμμετοχές, 14 γκολ).

Οι εντυπωσιακές του εμφανίσεις με τη Βίντζεφ Λοτζ, οδήγησαν την Λέγκια Βαρσοβίας στην απόφαση να τον αποκτήσει εκ νέου (τον Ιανουάριο του 2004).

Κατά τη διάρκεια αυτής της δεύτερης θητείας του ως παίκτης της Λέγκια Βαρσοβίας, αγωνίστηκε σε συνολικά 90 αγώνες πρωταθλήματος και σημείωσε 39 γκολ. Επιπρόσθετα, υπήρξε ο πρώτος παίκτης στην ιστορία του συλλόγου που σημείωσε 4 γκολ σε έναν αγώνα, στον αγώνα Κυπέλλου Πολωνίας με την Χέτμαν Ζάμοστς (0-4, σεζόν 2005/06). 

Στις 10 Μαΐου 2006, στον αγώνα με την Γκούρνικ Ζάμπζε (1-0), ο Βουοντάρτσικ εξασφάλισε το πρωτάθλημα Πολωνίας για τη Λέγκια, σημειώνοντας το νικητήριο γκολ στο 14ο λεπτό του αγώνα. 

Στις 22 Σεπτεμβρίου 2006, ο προπονητής Ντάριους Βντόφτσικ και το διοικητικό συμβούλιο του συλλόγου «υποβίβασαν» στη δεύτερη ομάδα τον Βουοντάρτσικ. Δεν δόθηκε συγκεκριμένος λόγος για αυτήν την απόφαση.

Λίγο αργότερα όμως, και πιο συγκεκριμένα στις 8 Νοεμβρίου 2006, μετά από μεσολάβηση των συμπαικτών του στο διοικητικό συμβούλιο του συλλόγου, ο παίκτης επέστρεψε στην πρώτη ομάδα, στην οποία και συνέχισε να αγωνίζεται μέχρι το καλοκαίρι του 2007. Στη συνέχεια, του ανακοινώθηκε ότι πρέπει να βρει νέο σύλλογο για να συνεχίσει την καριέρα του.

Έτσι, στις 2 Ιουλίου 2007, ο Βουοντάρτσικ υπέγραψε διετές συμβόλαιο με τη Ζαγκουένμπιε Λούμπιν. Εκεί έπαιξε σε 22 αγώνες και σημείωσε 3 γκολ. Συνολικά σε όλη την καριέρα του σημείωσε 92 γκολ σε 284 ματς στην Εκστρακλάσα. 

Τη σεζόν 2008/09 ξενιτεύτηκε εκ νέου, αγωνιζόμενος αυτή τη φορά στην Ελλάδα. Στις 24 Ιουνίου 2008 μεταγράφηκε στον Άρης Θεσσαλονίκης, υπογράφοντας διετές συμβόλαιο συνεργασίας. 

Τελικά, στους «κίτρινους» παρέμεινε για μια μόνο σεζόν, καταγράφοντας 20 συνολικά συμμετοχές και 2 γκολ (το ένα γκολ στην πρεμιέρα του πρωταθλήματος με τον Λεβαδειακό κι ένα κόντρα στον Θρασύβουλο). Αναλυτικότερα, είχε 18 συμμετοχές στην Α’ Εθνική, 1 συμμετοχή στο Κύπελλο Ελλάδας και 1 συμμετοχή στο Κύπελλο ΟΥΕΦΑ.

Στις αρχές Αυγούστου του 2009, έλυσε κοινή συναινέσει τη συνεργασία του με τον Άρη και λίγες ημέρες αργότερα βρήκε νέα ποδοσφαιρική στέγη, στον Ο.Φ.Η., με τον οποίο υπέγραψε συμβόλαιο διάρκειας δύο ετών. 

Μετά το τέλος της σεζόν 2010/11, έλυσε το συμβόλαιό του με τον ΟΦΗ (όπου πέτυχε 11 γκολ σε 55 παιχνίδια) και μετακόμισε στη Γκντίνια για να αγωνισθεί στην τοπική ομάδα, την Μπάουτικ Γκντίνια στο πρωτάθλημα της Β’ Εθνικής. Με τη φανέλα της Μπάουτικ έπαιξε για ένα χρόνο και μετά ολοκλήρωσε την επαγγελματική του καριέρα ως ποδοσφαιριστής. 

Από τις 17 Απριλίου 2015 έως τις 21 Δεκεμβρίου 2017, διετέλεσε πρόεδρος του συλλόγου της τέταρτης κατηγορίας Οζαροβιάνκα Οζάρουφ Μαζοβιέτσκι.

## Εθνική ομάδα
Στις 18 Αυγούστου 1999, πραγματοποίησε το ντεμπούτο του για την Εθνική Πολωνίας, σε φιλικό αγώνα στη Βαρσοβία, όπου η ομάδα έχασε με 1–2 από την Ισπανία.
 
Στις 11 Ιουλίου 2004, σκόραρε το πρώτο του γκολ για την εθνική ομάδα, σε έναν αγώνα εναντίον των Ηνωμένων Πολιτειών στο Σικάγο (1–1). 

Στις 4 Σεπτεμβρίου 2004, σκόραρε ένα γκολ σε προκριματικό για το Παγκόσμιο Κύπελλο του 2006 εναντίον της Βόρειας Ιρλανδίας στο Μπέλφαστ (3–0), στον οποίο έλαβε επίσης κόκκινη κάρτα. 
## Διακρίσεις
** Λέγκια Βαρσοβίας**
* Εκστρακλάσα: 2005–06
* Κύπελλο Πολωνίας: 1996–97

**Ζαγκουένμπιε Λούμπιν**
* Σούπερ Καπ Πολωνίας: 2007

**Ατομικές**
* Πρώτος σκόρερ στο Κύπελλο Πολωνίας: 2005–06

## Παραπομπές


## Εξωτερικές πηγές
*Προφίλ του Βουοντάρτσικ στο national-football-teams.com
*Προφίλ του Βουοντάρτσικ στο bdfutbol.com
*Προφίλ του Βουοντάρτσικ στο 90minut.pl

Κατηγορία:Πολωνοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Πολωνίας
Κατηγορία:Ποδοσφαιριστές 1 Λίγκα Πολωνίας
Κατηγορία:Ποδοσφαιριστές Λέγκια Βαρσοβίας
Κατηγορία:Ποδοσφαιριστές Εκστρακλάσα
Κατηγορία:Ποδοσφαιριστές Ρουχ Χόζουφ
Κατηγορία:Ποδοσφαιριστές Σλασκ Βρότσλαβ
Κατηγορία:Ποδοσφαιριστές ΑΖ Οσέρ
Κατηγορία:Ποδοσφαιριστές Λιγκ 1
Κατηγορία:Ξένοι ποδοσφαιριστές στη Γαλλία
Κατηγορία:Πολωνοί ποδοσφαιριστές στο εξωτερικό
Κατηγορία:Ποδοσφαιριστές Βίντζεφ Λοτζ
Κατηγορία:Ποδοσφαιριστές Ζαγκουένμπιε Λούμπιν
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές ΟΦΗ
Κατηγορία:Ποδοσφαιριστές Μπάουτικ Γκντίνια